J. Blanár, poslanec: (2002-12-12):
Čiže, vážené kolegyne, vážení kolegovia, chcel by som vás týmto požiadať o podporu predkladanej novele zákona č. 381/2001 Z. z. v prvom čítaní, kde v druhom čítaní by som sa mohol širšie venovať aj zdôvodneniu, prečo táto novela má svoje opodstatnenie. Ďakujem pekne za pozornosť. Z. Martináková, podpredsedníčka NR SR: Ďakujem, pán poslanec. Spoločný spravodajca, ktorého určil navrhnutý gestorský výbor pre financie, rozpočet a menu, je pán poslanec Jozef Hurban. Poprosím ho, aby sa ujal slova. J. Hurban, poslanec: Ďakujem, pani predsedajúca. Vážená pani predsedajúca, vážené kolegyne a kolegovia, dovoľte mi, aby som v zmysle zákona Národnej rady č. 350/1996 Z. z. o rokovacom poriadku Národnej rady vystúpil k návrhu poslanca Národnej rady Slovenskej republiky Juraja Blanára na vydanie zákona, ktorým sa dopĺňa zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov podľa tlače 99 ako spravodajca Výboru Národnej rady Slovenskej republiky pre financie, rozpočet a menu. Uvedený návrh bol doručený poslancom Národnej rady v stanovenej lehote, čím boli splnené podmienky určené § 72 ods. 1 zákona Národnej rady o rokovacom poriadku, t. j. doručenie návrhu najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil uvedený návrh podľa § 70 ods. 1 zákona Národnej rady o rokovacom poriadku a podľa legislatívnych pravidiel zaradil ho na rokovanie 4. schôdze. Ako spravodajca si v prvom čítaní osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona Národnej rady Slovenskej republiky o rokovacom poriadku, ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona rieši problematiku, ktorú je potrebné upraviť spôsobom, ako je navrhnuté v predmetnom návrhu. Skončil som, pani predsedajúca, prosím, aby ste otvorili rozpravu. Z. Martináková, podpredsedníčka NR SR: Ďakujem, pán poslanec. Otváram všeobecnú rozpravu k tomuto bodu programu. Písomne sa neprihlásil nikto. Otváram možnosť prihlásiť sa ústne. Pán poslanec. Uzatváram možnosť prihlásiť sa ústne. Do rozpravy sa ústne prihlásil pán poslanec Malchárek. J. Malchárek, poslanec: Ďakujem pekne za slovo. Pani predsedajúca, vážené dámy poslankyne, páni poslanci, nebojte sa, budem hovoriť veľmi krátko, len bolo by to aj na faktickú poznámku, len keďže nie je ju ku komu mať, tak som si dovolil takto predstúpiť. Myslím si, že tento zákon by mohol byť jeden z radu zákonov, ktoré nemajú politický rozmer, ktoré by mali byť podporiteľné, nie je to len otázka poľnohospodárskych vozidiel, je to všetkých vozidiel, ktoré jednoducho majú dôvod, aby sa neobjavovali na cestách, a nebolo by nutné, aby za ne poisťovni platili škody, ktoré by svojím počínaním na cestách mohli spôsobiť. Ide napríklad aj o športové vozidlá, pretekárske vozidlá. Myslím si, že práve súčasná úprava je veľmi výhodná pre poisťovne, pretože takto získavajú prostriedky, a myslím si, že sa obohacujú bez toho, žeby akúkoľvek službu za túto museli tým, ktorí poistenie platia, vykonávať. Pretože tieto, ako už tu bolo spomenuté, tieto vozidlá sa jednoducho nemôžu objavovať na cestách, kde by mohli takúto škodu spôsobovať. Preto prosím aj poslankyne a poslancov za vládnu koalíciu, aby tento zákon podporili do druhého čítania. Ďakujem pekne. Z. Martináková, podpredsedníčka NR SR: Ďakujem, pán poslanec. Vyhlasujem rozpravu za skončenú. Pýtam sa, či sa chcete vyjadriť, páni poslanci, pán navrhovateľ, pán spravodajca? Pán navrhovateľ, nech sa páči, máte slovo.